Prins Harry sleep koerante hof toe oor SMS'e | Netwerk24
Prins Harry sleep koerante hof toe oor SMS'e
05 Oktober 2019 14:19
Prins Harry het eise by die hooggeregshof ingedien oor die beweerde onderskepping van stemposboodskappe, sê Buckingham-paleis.
News Group Newspapers, wat The Sun en die nou toegemaakte News of The World besit, het bevestig dat hy een van die maatskappye is wat 'n eis ontvang het, berig Sky News.
MGN Limited, wat die Daily Mirror, Sunday Mirror en The Sunday People besit, word in die hofstukke genoem as die ander maatskappy wat 'n eis ontvang het.
Dit kom enkele dae nadat die prins gepraat het oor die "magtige kragte" wat tot die dood van sy ma gelei het toe hy en Meghan, die hertogin van Sussex, aankondig dat hulle die koerant Mail on Sunday dagvaar oor die publikasie van private boodskappe aan haar pa, Thomas Markle, in 2018.
Daar is geen besonderhede oor die aard van die voorgenome eise nie, maar dit is ingedien deur Clintons, 'n prokureursfirma wat in die verlede met verskeie eise vir telefoon-inbrake gewerk en namens sy kliënte aansienlike uitbetalings gekry het.
Hoewel die koninklike huishouding geen besonderhede oor die aard verskaf het nie, bespiegel regsbronne dat dit waarskynlik met voorvalle van telefoon-inbraak in die 2000's verband hou.
Dit was die besluit van News of the World om die stemposboodskappe van prins William te onderskep wat gelei het tot die begin van 'n wyer skandaal met telefoonopnames, hoewel koninklikes tot nou toe uit die langdurige siviele sake teen koerante gebly het.